《七言送诗僧思齐归吴》
宋代·沈遘

西风送霜河水落，东都归客不可留。囊衣卷诗载轻舸，飘然独下东南州。

吴山木落众峰出，越湖潦散孤屿浮。橘丹莼紫新荐俎，若下醪美不计售。

十年尘埃一日去，猿初脱槛鹰下韝。幽潜远飏肯回首，送之却顾令人愁。

鲈鱼正肥张翰老，田园将芜陶潜忧。子归应有问予者，为解区区兹有由。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。